和南塘詠梅
作者：衛宗武
朝代：宋

paragraphs: 剝極大冶如死灰，潛陽初動生意回。
沖融一脉貫萬彙，物有清氣拂斗魁。
嘉植幾世培其栽，孤芳欲折猶裴回。
此花消得酒百杯，料君恥與紅紫偎。
祇應兩屐磨蒼苔，豪飲豈惜玉山頹。
醉中兩手敲復推，句成不假擊鉢催。
青皇襟量何恢恢，任教殘臘偷春來。
暗香明艷無纖埃，俯視衆植爲陪臺。
紛紛盆盎見古罍，千花錦繡徒成堆。
天然不假冰玉裁，歲歲爲渠青眼開。